b'\n_START_ARTICLE_\nBombastium\n_START_PARAGRAPH_\nBombastium on kuvitteellinen alkuaine, jonka Carl Barks keksi Aku Ankka -tarinaansa Kylm\xc3\xa4 kauppa (Cold Bargain, 1957). Tarinan mukaan alkuaine on maailman harvinaisin. Sit\xc3\xa4 on olemassa vain pieni kokoonpuristettu pallo, joka on pidett\xc3\xa4v\xc3\xa4 j\xc3\xa4\xc3\xa4ss\xc3\xa4 ettei se haihtuisi kaasuksi. Aine on per\xc3\xa4isin Korppikaivoksilta (engl. Witch Raven Mines) Kongosta. Nimi bombastium viitannee englannin sanaan bombast \xe2\x80\x99mahtipontisuus\xe2\x80\x99._NEWLINE_Kylm\xc3\xa4n kaupan alussa bombastiumpallosta k\xc3\xa4yd\xc3\xa4\xc3\xa4n kiivas huutokilpa Ankkalinnan huutokauppakamarilla, sill\xc3\xa4 sen toivotaan omaavan taloudellisesti huomattavia k\xc3\xa4ytt\xc3\xb6mahdollisuuksia. Er\xc3\xa4s huutaja toivoo s\xc3\xa4hk\xc3\xb6ist\xc3\xa4v\xc3\xa4ns\xc3\xa4 sill\xc3\xa4 tehtaansa, toinen koko kotimaansa. Huutokilvassa Brutopian valtion edustaja tarjoaa biljoona Yhdysvaltain dollaria ja kaikki maan viisi tiskiallasta, mutta Roope Ankka voittaa kilvan tarjottuaan biljoonan ja kuusi tiskiallasta. Aku Ankan taskukirjassa julkaistussa tarinan suomennoksessa kauppaa k\xc3\xa4yd\xc3\xa4\xc3\xa4n tiskialtaiden sijaan televisioilla._NEWLINE_Roope palkkaa tiedemiehi\xc3\xa4 tutkimaan bombastiumia ja lopulta selvi\xc3\xa4\xc3\xa4, ett\xc3\xa4 yhden bombastiumatomin lis\xc3\xa4\xc3\xa4minen tynnyriin vett\xc3\xa4 tuottaa lopputuloksena tynnyrillisen j\xc3\xa4\xc3\xa4tel\xc3\xb6\xc3\xa4. J\xc3\xa4\xc3\xa4tel\xc3\xb6n maku vaihtelee tynnyreitt\xc3\xa4in. Mainittuja makuja ovat muun muassa pistaasi, persikka, granaattiomena, ananas, kirsikka ja kookosp\xc3\xa4hkin\xc3\xa4. Tiedemiesten mukaan alkuaineelle ei ole mit\xc3\xa4\xc3\xa4n muuta mahdollista k\xc3\xa4ytt\xc3\xb6\xc3\xa4. Tarinan p\xc3\xa4\xc3\xa4tteeksi J\xc3\xa4dekunkku Oy (engl. Leaky Cone Ice Cream Company) tarjoutuu ostamaan Roopen bombastiumpallon kahdella biljoonalla dollarilla._NEWLINE_Don Rosan Talon kokoisessa vastustajassa bombastiumpallo on s\xc3\xa4il\xc3\xb6ss\xc3\xa4 rahas\xc3\xa4ili\xc3\xb6n keitti\xc3\xb6n pakastimessa ja tarinassa Musta ritari slurppaa j\xc3\xa4lleen se on osana Roopen aarrekokoelman n\xc3\xa4yttely\xc3\xa4 Ankallismuseossa, joten ilmeisesti Rosan tulkinnan mukaan Roope ei myynytk\xc3\xa4\xc3\xa4n kallisarvoista ainetta J\xc3\xa4dekunkku oy:lle vaan s\xc3\xa4ilytti sen yhten\xc3\xa4 \xe2\x80\x9dtrofeistaan\xe2\x80\x9d.'